22 Le fa go ntse jalo, go batlela batho ba bangwe molemo go akaretsa selo se sengwe gape. Mokeresete yo segakolodi sa gagwe se sa mo letleng go dira dilo dingwe ga a tshwanela go pateletsa batho botlhe mo phuthegong ya Bokeresete gore ba dumalane le se ene a se tsayang e le boitlosobodutu jo bo siameng. Fa a ne a ka dira jalo, o ne a tla tshwana le mokgweetsi yo o kgweetsang mo mmileng o mogolo mme a batla gore bakgweetsi ba bangwe botlhe ba ba tsamayang ka mmila oo ba tsamaye ka lobelo lo ene a batlang go tsamaya ka lone. Go ne go ka se utlwale gore mokgweetsi a batle gore go nne jalo. Ka ntlha ya lorato lwa Bokeresete, motho yo o nang le segakolodi se se mo thibelang go dira dilo dingwe o tshwanetse go tlotla badumedi ka ene ba ba lebang boitlosobodutu ka tsela e e sa tshwaneng le ya gagwe mme le yone e tsamaisana le melaometheo ya Bokeresete. Ka tsela eo, o dira gore go nna ‘tekatekano ga gagwe go itsiwe mo bathong botlhe.’—Bafilipi 4:5; Moreri 7:16.